Terrori-iskut Eurooppaan saattavat lisääntyä lähiaikoina, kun Isisin viimeisiin merkittäviin tukikohtiin isketään Irakissa ja Syyriassa. Koko järjestö lähentelee loppuaan. Se on kärsinyt voimakkaita tappioita eivätkä rekrytoinnit suju entiseen malliin. On mahdollista, että Isisin johtajat haluavat tehdä viimeiset voimannäytteet, ennen kuin painuvat maan alle.

Vaikka järjestö nyt kukistetaankin, on se olemassaolonsa aikana ehtinyt tehdä erittäin laajaa tuhoa. Jotta uutta, yhtä hyvin järjestäytynyttä terroristiryhmittymää ei pääsisi syntymään, on nyt korkea aika oppia virheistämme. Erityisesti kannattaa kiinnittää huomiota siihen, että länsimaat, erityisesti EU-maat, ovat olleet poliittisen islamin rekrytointien pesä.

Terroristijärjestöt ovat kohdistaneet rekrytointinsa Euroopassa niihin muslimeihin, jotka kannattavat poliittista islamia. He haluavat elää yhteiskunnassa, joka noudattaa 100 % islamin sääntöjä. Tällaisia ihmisiä on Euroopassa yllättävän paljon. Ero maltillisiin muslimeihin tulee siitä, että jälkimmäiset noudattavat vain uskonnon hengellisiä oppeja ja tapoja ja haluavat elää vapaassa yhteiskunnassa.

Poliittisen islamin kannattajat EU:ssa ovat hyvin järjestäytyneitä ja ovat tiiviissä yhteistyössä emojärjestöjen kanssa islamilaisissa maissa. Euroopassa poliittisen islamin edustajat tekevät yhteistyötä suorasti tai epäsuorasti erityisesti Turkin, Iranin, Irakin, Saudi-Arabian ja Muslimiveljeskunnan järjestöjen kanssa. Nämä tahot rahoittavat, aseistavat ja auttavat organisoimaan eri terroristijärjestöjen toimintaa.

Yleisesti Lähi-idässä ja Afrikassa maltilliset muslimit ja ei-uskonnolliset ihmettelevät sitä, että miksi länsimaissa asuvat poliittisen islamin edustajat ovat niin radikalisoituneita ja tiukkapipoisia ihmisiä. Lähi-idässä ja Afrikassa islamistien määrä ja kannatus on koko ajan vähenemässä naisten koulutuksen nousun myötä. Monissa islamilaisissa maissa islamistit hallitsevat kansalaisia käyttämällä voimaa ja väkivaltaa. Uskoakseni tämä on syy sille, että niin harva alueen ihminen tuntee vetoa poliittista islamia kohti.

Länsimaissa islamistit tutustuvat muiden maiden islamisteihin ja käyttävät lännen vapautta ja resursseja toteuttaakseen omia toiveitaan. Menneisyydessä islamistit ovat yleensä saaneet turvaa länsimaissa, jossa ovat radikalisoituneet ja palanneet kotimaahansa tehden siitä entistä turvattomamman. Lukuisat poliittisen islamin johtajat toimivat tästä esimerkkinä: Khomeini, Sayyid Qutb, Muḥammad ’Abduh, Fethullah Gülen, Jamāl al-Dīn al-Afghānī, Osama Bin Laden … He kaikki asuvat tai ovat asuneet lännessä, jonka jälkeen ovat aloittaneet voimakkaan vastarinnan tekemisen länsimaalaista sekularismia ja vapaata kulttuuria vastaan.

Islamistien ja islamilaispuolueiden päämääränä on perustaa islamilainen valtio, rajoittaa demokraattisia elementtejä, kaventaa naisten tasa-arvoa jne. He pitävät länsimaiden demokratiaa vaarallisena vihollisena. Onkin ristiriitaista, miksi niin moni poliittisen islamin edustaja asuu lännessä. Heille olisi runsaasti tarjolla valtioita, joissa poliittinen islam vallitsee. Tällaisia ovat esimerkiksi Pakistan, Afghanistan, Turkki, Irak, Jemen, Syyria, Libanon, Algeria ja Somalia. Myös vauraat Saudi-Arabia ja Iran ovat oiva paikka asua kaikille niille, jotka haluavat elää sharia-lain alaisuudessa. Siksi minusta länsimaissa ei pitäisi sallia sharia-puolueita ja poliittista islamia saarnaavia imaameita. Jos terrori-iskuilta halutaan tulevaisuudessa välttyä, pitäisi entistä tiukemmalla kädellä valvoa kaikkia poliittisen islamin kannattajia.

Alan Salehzadeh